**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.03.2019, ora 08.00 –03.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.03.2019, ora 7.00**

**RÂURI**

 **Debitele au fost, în general, staţionare,** exceptând râurile din bazinele superioare ale Begăi, Timișului, Buzăului, Rm. Sărat, Putnei, unde au fost în creștere ca urmare a precipitațiilor slabe căzute în interval și cedării apei din stratul de zăpadă și cursurile inferioare ale râurilor Vișeu, Iza, Tur, Lăpuș, unde au fost în creștere prin propagare.

 Mici creșteri de niveluri și debite ca urmare a cedării apei din stratul de zăpadă s-au mai înregistrat pe unele râuri din zonele de munte din jumătatea de sud a țării.

 Debitele se situează, în general, la valori cuprinse între 50-90 % din valorile multianuale lunare, mai mari (în jurul și peste normalele lunare) pe râurile Cibin, Moldova, Suceava și pe cursul mijlociu și inferior al Siretului și mai mici (sub 30% din normalele lunare) pe Jijia și unii afluenți ai săi și pe afluenții Bârladului.

 Formațiunile de gheață (gheaţă la mal, năboi și izolat pod de gheaţă) existente în bazinele superioare ale râurilor: Mureş, Olt, Trotuş, Bistriţa, Moldova şi pe unii afluenţi ai Oltului mijlociu au fost în ușoară diminuare și restrângere, cu excepția celor din nordul țării, unde s-au menținut fără modificări importante.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare,** exceptând râurile din bazinele hidrografice Vișeu, Iza, Tur și Lăpuș, unde vor fi în creștere ușoară ca urmare a precipitațiilor slabe prevăzute, cedării apei din stratul de zăpadă și propagării.

Formațiunile de gheață existente se vor menține fără modificări importante.

 Nivelurile pe râuri la stațiile hidrometrice se vor situa sub **COTELE DE ATENȚIE**.

 **DUNĂRE**

**Debitul la intrarea în ţară** (secţiunea Baziaş) în intervalul 02-03.03.2019 **a fost în scădere, având valoarea de 4900 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectoarele Gruia – Călărași și Hârșova – Tulcea și în creștere ușoară la Cernavodă.

**Debitul la intrarea în ţară** (secţiunea Baziaş) **va fi în scădere (4700 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 02.03.2019, ora 08.00 –03.03.2019, ora 06.00**

**În ţară,** vremea s-a răcit accentuat, îndeosebi în regiunile sudice, unde diferențele termice față de ziua precedentă au fost de 10...12 grade. Cerul a fost variabil, cu înnorări în sudul țării, în prima parte a zilei și în sud-est și depresiunile Carpaților Orientali, iar noaptea și în regiunile vestice, dar numai pe arii restrânse au fost precipitații slabe, predominant ploi, iar la munte mai ales ninsori. Vântul a avut intensificări pe crestele Carpaților Orientali, precum și, temporar și la cote mai reduse și în regiunile estice și sudice. Stratul de zăpadă măsurat la ora 20 - în platformele stațiilor meteorologice - era de până la 257 cm la munte (în Masivul Făgăraș) și până la 23 cm în Transilvania. Temperaturile maxime, apropiate de normele perioadei, s-au situat între 2 grade la Dărăbani și Stânca Ștefănești și 15 grade la Calafat și Băilești. La ora 06.00 se înregistrau valori termice cuprinse între -11 grade la Toplița și 5 grade la Timișoara.

**Observaţie:** *De ieri dimineață, de la ora 06.00, au fost în vigoare 2 mesaje de atenționare cod galben pentru fenomene meteorologice periculoase imediate, emise precum urmează: 1 de SRPV Timișoara și 1 de CNPM pentru Muntenia.*

**La Bucureşti,** vremea s-a răcit accentuat, iar diferențele termice față de ziua precedentă au fost de 10...11 grade. Cerul a fost temporar noros și trecător, în prima parte a zilei, s-au semnalat precipitații slabe, predominant sub formă de ploaie. Vântul a suflat slab și moderat. Temperatura maximă a fost de 8 grade la toate stațiile meteorologice, iar la ora 06.00 se înregistrau 2 grade la Filaret și 1 grad la Afumați și Băneasa.

**3. Prognoza meteorologică în intervalul 03.03.2019, ora 08.00 –04.03.2019, ora 08.00**

**În ţară,** vremea va fi apropiată de normal din punct de vedere termic. Cerul va avea înnorări temporare, cu precădere în vestul, centrul și nordul țării, iar ziua și în sud, dar numai izolat și trecător se vor semnala precipitații slabe, mixte, în primele ore în regiunile sudice, iar noaptea în nord-vest. Vântul va sufla slab și moderat, cu unele intensificări în zona montană. Temperaturile maxime vor fi cuprinse între 3 și 11 grade, iar cele minime se vor situa între -5 și 5 grade. Spre sfârșitul intervalului, în zonele joase de relief, vor fi condiții de ceață.

**La Bucureşti,** vremea se va menține normală termic. Cerul va fi variabil, cu înnorări în prima parte a zilei, dar probabilitatea de apariție a precipitațiilor va fi redusă. Vântul va sufla slab și moderat. Temperatura maximă se va situa în jurul valorii de 7 grade, iar cea minimă va fi de -3...-1 grad.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 02 martie 2019, ora 20.00 – 04 martie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU şi PARÂNG - Șureanu** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost caldă pentru această perioadă, cu temperaturi diurne pozitive la altitudini mai mici de 1700 metri. Cerul a fost variabil, cu înnorări temporare ziua, iar noaptea a devenit mai mult noros și pe arii relativ extinse s-au semnalat precipitații în general slabe, predominant sub formă de ninsoare. Vântul a suflat în general moderat, cu intensificări de peste 90 km/h pe creste, unde a viscolit și spulberat zăpada. Pe arii relativ extinse s-a semnalat ceață, asociată pe creste și cu depunere de chiciură. Stratul de zăpadă nu a prezentat variații mai mari de 7 cm, crescând în general în Carpații Meridionali și nordul Carpaților Occidentali, în rest menținându-se sau scăzând nesemnificativ.

**STAREA STRATULUI DE ZĂPADĂ la data de 02.03.2019, ora 14.00:**

Carpații Meridionali: 258 cm la Bâlea-Lac, 148 cm Vf. Țarcu, 138 cm la Vf. Omu, 95 cm la Păltiniș, 84 cm la Sinaia, 72 cm la Cuntu, 71 cm la Parâng, 51 cm la Predeal, 26 cm la Fundata.

Carpații Orientali: 101 cm la Vf. Călimani, 120 cm la Vf. Lăcăuți, 102 cm la Bucin, 88 cm la Vf. Ceahlău-Toaca, 36 cm la Iezer - Vf. Pietrosul Rodnei, 26 cm la Poiana Stampei.

Carpații Occidentali: 99 cm la Semenic, 83 cm la Stâna de Vale, 78 cm la Vlădeasa cota 1400 m, 51 cm la Vf. Vlădeasa, 23 cm la Roșia Montană.

**EVOLUŢIA VREMII ÎN INTERVALUL: 02.03.2019, ora 20.00 – 03.03.2019, ora 20.00:**

Vremea va fi apropiată de normalul termic al acestei perioade. Noaptea va fi geroasă la peste 1800 metri, iar ziua temperaturile vor fi în general negative sau apropiate de zero grade la altitudini mai mici. Cerul va fi variabil, cu înnorări temporare și izolat va fulgui. Vântul va sufla slab și moderat, cu intensificări izolate pe creste, cu rafale de până la 60 km/h. Izolat se va semnala ceață, asociată pe creste și cu depunere de chiciură. Stratul de zăpadă se va menține sau scădea ușor.

**Peste 1800 m:** temperaturi minime: -15 la -11 gr.C; temperaturi maxime: -10 la -4 gr.C

**Sub 1800 m:** temperaturi minime: -11 la -7 gr.C; temperaturi maxime: -4 la 2 gr.C;

 **Evoluţia vremii în intervalul 03.03.2019, ora 20.00 – 04.03.2019, ora 20.00:**

Vremea se va încălzi, mai accentuat în timpul zilei, când temperaturile diurne vor deveni pozitive în cea mai mare parte a masivelor, cu precădere la altitudini mai mici de 1700 metri. Cerul va fi variabil la începutul intervalului în zona Carpaților de Curbură, dar va deveni temporar noros în toate masivele. Vântul va crește treptat în intensitate, devenind în general moderat cu intensificări din sector vestic și sud-vestic ce vor atinge 80-90 km/h pe creste, mai ales pe cele din vestul Meridionalilor. Pe arii restrânse se va semnala ceață, asociată izolat pe creste și cu depunere de chiciură. Stratul de zăpadă va fi în scădere, mai ales sub 1600 metri.

**Peste 1800 m:** temperaturi minime: -11 la -8 gr.C; temperaturi maxime: -4 la 3 gr.C

**Sub 1800 m:** temperaturi minime: -8 la -3 gr.C; temperaturi maxime: 3 la 9 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

La peste 1800 m, pe fondul insolației și temperaturilor foarte coborâte din cursul nopților, la suprafață se vor forma cruste subțiri de gheață. Odata cu încălzirea de luni, stratul de zăpadă prospătă de până la 10 cm se va topi ușor, apa rezultată cumulându-se în interior sub formă de pelicule subțiri, pe care poate aluneca cu ușurință stratul de deasupra. La suprafața stratului de zăpadă se mai întâlnesc plăci de vânt mai vechi, cu coeziune slabă cu straturile vecine. Pe pantele suficient de înclinate se pot declanșa curgeri sau avalanșe de mici dimensiuni chiar și la supraîncărcări slabe, cu precădere după-amiaza, iar în zonele unde zăpada este acumulată în depozite riscul de avalanșe este mai crescut.

**La altitudini mai mici de 1800 m: RISC ÎNSEMNAT (3)**

Sub 1800 m: La sub 1800 m stratul este în general compactat dar însemnat, și aici în cursul nopții formându-se la suprafață cruste subțiri de gheață, cu rezistență mică. Pe fondul procesului de încălzire a vremii, mai accentuat luni, stratul de zăpadă va fi în scădere prin topire. Pe pantele cele mai mai înclinate și pe văi, unde sunt acumulari mai mari de zăpadă, la supraîncărcări dar izolat și spontan după-amiaza se pot declanşa curgeri sau avalanşe de dimensiuni mici sau medii.

 **b). în masivul Bucegi:**

**La altitudini mai mari de 1800 m: RISC ÎNSEMNAT (3)**

La peste 1800 m, stratul prospăt de câțiva cm depuși în ultimele 24 ore se va topi, dar se vor menține la suprafață plăcile mai vechi de vânt, alături de crustele noi de gheață ce se vor forma. Pe pantele suficient de înclinate, mai ales la supraîncărcări slabe, se pot declanșa avalanșe de dimeniuni mici, riscul fiind crescut în zonele cu depozite de zăpadă.

**La altitudini mai mici de 1800 m: RISC MODERAT (2)**

La altitudini sub 1800 m, pe fondul încălzirii vremii mai ales începând de luni, 4 martie, stratul de zăpadă pe alocuri încă destul de însemnat, va intra într-un proces de topire. Datorită temperaturilor negative nocturne, la suprafață se vor forma cruste subțiri de gheață, cu rezistență scăzută. Pe pantele mai înclinate și pe văi, unde zăpada este acumulată în depozite însemnate, la supraîncărcări se pot avalanşe de dimensiuni mici sau medii, mai ales începând cu orele amiezii.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC ÎNSEMNAT (3)**

La peste 1800 m, stratul de zăpadă va îngheța la suprafață, având în componență numeroase plăci de vânt pe majoritatea versanților. Pe pantele suficient de înclinate, mai ales în zonele cu depozite mai mari de zăpada se pot declanșa avalanșe la supraîncărcări slabe.

**La altitudini mai mici de 1800 m: RISC MODERAT (2)**

Sub 1800 m, stratul este ușor compactat, dar pe alocuri destul de însemnat, va intra într-un proces de topire în zilele următoare datorită temperaturilor diurne ridicate. Cu precădere în zonele adăpostite unde vântul a dus la acumularea zăpezii in depozite însemnate, riscul de declanșare a avalanșelor se menține la supraîncărcări oricât de slabe, pe pantele foarte înclinate, dar izolat și spontan după-amiaza, pe fondul insolației.

 **d). în Munții Vlădeasa – Muntele Mare: - RISC MODERAT (2)**

Stratul de zăpadă este în general compactat și în mare parte stabilizat. Pe pantelele suficient de înclinate și pe văi, unde zăpada mai este acumulată în depozite, la supraîncărcări mari se pot declanşa avalanşe sau curgeri de topire.

**e). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, vântul intens din ultimele zile a spulberat zăpada în zonele adăpostite și pe văi, formând și numeroase plăci de vânt pe majoritatea versanților. Riscul producerii avalanșelor va rămâne însemnat și datorită încălzirii vremii, mai ales începând de luni, 4 martie. Pe pantele suficient de înclinate, în zonele cu zăpadă acumulată în depozite mari se pot declanșa avalanșe mici chiar și la supraîncărcări slabe.

**La altitudini mai mici de 1800 m: RISC MODERAT (2)**

Sub 1800 m, stratul este în general compactat și stabilizat, dar va intra într-un proces de topire odată cu încălzirea vremii. Pe pantele mai înclinate și pe văi, unde zăpada este depusă în acumulari mari, la supraîncărcări există riscul declanșării de avalanșe sau curgeri de topire.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 26.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Suceava** informează despre **observarea unui focar de incendiu multiplu, fără flacară, doar cu emanare de fum, manifestat pe circa 20 mp, în spaţiul de stocare temporară a deşeurilor de la SC GOSCOM SA, zona Mun. Suceava, str. Antileşti, jud. Suceava, la data de 02.03.2019, ora 08:31**. Incendiul a fost lichidat, la ora 10:30 prin intervenţia operativă a cadrelor ISU Bucovina Suceava, la sediul SC GOSCOM SA, începând cu ora 08:35. În continuare suprafaţa depozitului este monitorizată în cazul apariţiei unor focare noi, pentru internvţie operativă.

1. **În domeniul solului şi vegetaţiei**

**ARBDD revine cu informaţii despre stingerea următoarelor 4 incendii de vegetaţie, în Rezervaţia Biosferei Delta Dunării, fără mortalități în rândul faunei sălbatice:**

- Incendiul din districtul Caraorman, observat la data de 27.02.2019, ora 08.30, în zona de SV a lacului Erenciuc, stins de la sine la data de 01.03.2019 ora 23.00, **au ars în incendiu, 400 ha stuf şi papură**, fără pagube suplimentare;

- Incendiul din districtul Sf. Gheorghe, observat la data de 27.02.2019, ora 16.00, în zona Brat Sf. Gheorghe, mal stâng, km 24, lângă DSP Erenciuc, stins de la sine 02.03.2019, ora 03.00, **au ars în incendiu, 250 ha stuf, vegetaţie uscată**, fără pagube suplimentare;

- Incendiul din districtul Caraorman, observat la data de 01.03.2019, ora 09.00, în zona Grindu Lumina, stins la data de 01.03.2019, ora 21.00, **au ars în incendiu, 300 ha stuf papură**, fără pagube suplimentare;

- Incendiul din districtul Maliuc Crisan, observat la data de 01.03.2019, ora 16.30, zona inundabilă Iacub, stins de la sine la data de 01.03.2019, ora 23.00, au ars 25 ha stuf, papură, rogoz, fără pagube suplimentare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.02.2019 - 01.03.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE